Ջոն Բոլթոնի Երեւան կատարած այցից հետո վարչապետ Նիկոլ Փաշինյանը, անդրադառնալով ԱՄՆ-ից զենք գնելու թեմային, հայտարարել է. «Կառավարությունը որեւէ բանով սահմանափակված չէ: Եթե ԱՄՆ-ից կլինի մեզ համար շահավետ առաջարկ, մենք կքննարկենք»: Ըստ երեւույթին, այս հայտարարությունը ցնցում է առաջացրել ինչպես Հայաստանում, այնպես էլ նրա սահմաններից դուրս: Հոկտեմբերի 27-ին Հայաստանի պաշտպանության նախկին նախարար Վիգեն Սարգսյանը ֆեյսբուքյան իր էջում անդրադարձել էր վարչապետ Փաշինյանի վարած արտաքին քաղաքականությանը՝ երկրի պաշտպանական ոլորտում ԱՄՆ-ի հետ համագործակցելու պատրաստակամությունը գնահատելով որպես ազգային անվտանգության սպառնալիք եւ արտաքին քաղաքականության ձախողման վկայություն: Առաջին հերթին դա վերաբերում էր հայ-ռուսական ռազմատեխնիկական համագործակցության թեմային: Այդ համագործակցության գծապատկերի անխախտելիությունը Հայաստանի նախկին իշխանությունների ներկայացուցչի կողմից դիտարկվում է որպես հատուկ արժեք: